15/11/2021 | Administración LocalMunicipal
Porto do Son
Aprobación definitiva da Ordenanza para a concesión de bolsas de formación a distancia do programa “Aula Mentor” do Concello de Porto do Son

ANUNCIO Anuncio aprobación definitiva da Ordenanza para a concesión de bolsas de formación a distancia do programa “Aula Mentor” do Concello de Porto do Son O Pleno da corporación, en sesión ordinaria celebrada o 16 de setembro de 2021 adoptou o acordo da aprobación inicial da Ordenanza de concesión de bolsas de formación a distancia do programa “Aula Mentor” e expúxose ao público polo prazo legalmente establecido, mediante anuncio no BOP n.º 182, de data 23 de setembro de 2021, sen que durante o referido prazo conste presentada ningunha alegación, polo que a aprobación provisional se eleva a definitiva. A vista do anterior, procede, de acordo co disposto na lexislación vixente, publicar o texto íntegro da Ordenanza a efectos da súa entrada en vigor. ANEXO “ORDENANZA PARA A CONCESIÓN DE BOLSAS DE FORMACIÓN A DISTANCIA DO PROGRAMA “AULA MENTOR” CAPÍTULO I.–DISPOSICIÓNS XERAIS Artigo 1.–Fundamentación lexislativa e réxime xurídico. O artigo 17.2 da Lei 38/2003, do 17 de novembro, xeral de subvencións, establece que as bases reguladoras das subvencións das corporacións locais deberanse aprobar no marco das bases de execución do orzamento, a través dunha ordenanza xeral de subvencións ou mediante unha ordenanza específica para as distintas modalidades de subvencións. O artigo 25 da Lei 7/1985, do 2 de abril, Reguladora do Réxime Local confire aos municipios, para a xestión dos seus intereses e no ámbito das súas competencias, a promoción de actividades e a prestación de servizos que contribúan a satisfacer as necesidades e aspiracións da veciñanza. No seu apartado 2, letra e), encoméndase a avaliación e información de situacións de necesidade social e a atención inmediata ás persoas en situación ou risco de exclusión social. Dende este punto de vista, unha formación axeitada que mellore a empregabilidade da veciñanza constitúe unha base esencial para evitar situacións de exclusión social. Pola súa parte, a letra ñ) do mesmo apartado encomenda ao municipio a promoción e participación da cidadanía no uso eficiente e sostible das tecnoloxías da información e as comunicacións. O programa “Aula Mentor” (http://www.aulamentor.es/), avalado polo Ministerio de Educación e a Consellería de Educación, ofrece a posibilidade de obter, baixo a modalidade “on line”, unha formación completa na que as TIC´s constitúen a ferramenta esencial do proceso de aprendizaxe. Artigo 2.–Obxecto da ordenanza. É obxecto desta ordenanza a regulación das bases polas cales se rexerá a concesión, en concorrencia competitiva, de bolsas para sufragar ata o 50 % dos gastos de formación a distancia a través da plataforma “Aula Mentor” do Ministerio de Educación, Cultura e Deportes Artigo 3.–Finalidade das subvencións. Son gastos subvencionables os realizados entre o 1 de xaneiro e o 30 de setembro de cada convocatoria, correspondentes á matriculación e superación de accións formativas na modalidade de “teleformación” impartidas a través da plataforma “Aula Mentor”. Artigo 4.–Persoas beneficiarias das axudas.1.–Poderán solicitar as axudas reguladas pola presente ordenanza as persoas maiores de 18 anos empadroadas no Concello de Porto do Son inscritas como demandantes de emprego que desexen matricularse en accións formativas da “Aula Mentor”. 2.–Ademais das condicións detalladas no parágrafo anterior as persoas beneficiarias deberán: – Non ter pendente de xustificar ningunha subvención concedida polo Concello de Porto do Son. – Atoparse ao corrente no cumprimento das súas obrigas tributarias e coa Seguridade Social. – Non atoparse incursas en ningunha causa de incompatibilidade ou prohibición das mencionadas no art.13 da Lei 38/2003, do 17 de novembro, xeral de subvencións. CAPÍTULO II.–PROCEDEMENTO DE CONCESIÓN Artigo 5.–Inicio. O procedemento iniciarase coa aprobación da convocatoria, que será publicada, como mínimo, na sede electrónica do concello (taboleiro de edictos) e, si se considera conveniente, noutros medios que permitan a súa difusión e que se especificarán na resolución de aprobación da convocatoria. A convocatoria será aprobada polo órgano concedente, que será o alcalde ou órgano en quen delegue. As axudas reguladas nestas bases outorgaranse en réxime de concorrencia. Ao non ser preciso fixar unha orde de prelación entre as solicitudes presentadas que reúnan os requisitos establecidos, o outorgamento das axudas tramitarase por procedemento abreviado, conforme ao previsto no art.22 da Lei 9/2007, do 13 de xuño, de subvencións de Galicia. Na convocatoria anual determinarase a contía das axudas para ese ano. O contido mínimo da convocatoria deberá ser: 1.–Aplicación orzamentaria á que se imputa o crédito orzamentario das bolsas, así como o importa máximo a conceder.2.–Obxecto, condicións e finalidade da concesión da subvención.3.–Expresión de que a concesión das bolsas se efectúa en réxime de concorrencia competitiva.4.–requisitos para solicitar as bolsas e forma de acreditalos.5.–Documentación que debe acompañar á solicitude.6.–Indicación dos órganos competentes para a instrución e resolución do procedemento.7.–Prazo de resolución e notificación.8.–Indicación de si a resolución pon fin á vía administrativa e réxime de recursos.9.–Criterios de valoración das solicitudes.10.–Medio de notificación da resolución. Artigo 6.–Presentación de solicitudes.1.–O procedemento de concesión das bolsas iniciarase coa solicitude dos interesados, axustada ao modelo previsto, xunto coa seguintes documentación: 1. Copia do DNI.2. Certificación ou informe da Oficina de Emprego no que conste a antigüidade do solicitante como demandante de emprego. O Concello de Porto do Son comprobará de oficio que o solicitante figura empadroado no Concello de Porto do Son á data de remate de presentación das solicitudes.2.–As solicitudes poderán presentarse no Rexistro Xeral do Concello de Porto do Son ou por calquera dos medios indicados na Lei 39/2015, do 1 de outubro, durante o prazo establecido na correspondente convocatoria.3.–Para o caso de advertirse defectos, erros ou ausencia de documentación nas solicitudes, requirirase ao solicitante para a súa subsanación de conformidade co previsto na Lei 39/2015, do 1 de outubro. Artigo 7.–Criterios de valoración das solicitudes.1.–Unha vez finalizado o prazo de presentación de solicitudes, a comisión de valoración emitirá un informe de avaliación das mesmas seguindo os criterios que a continuación se sinalan: a) Antigüidade como demandante de emprego: – Persoa desempregada con menos de 6 meses de antigüidade: 1 punto. – Persoa desempregada con 6 ou máis meses de antigüidade: 2 puntos. b) Idade: – Persoas maiores de 30 anos: 1 punto. – Persoas de entre 18 e 30 anos: 2 puntos.2.–A puntuación final virá dada pola suma da obtida pola persoa solicitante nos diferentes apartados. En caso de empate na puntuación outorgada a varias solicitudes, atenderase á orde de presentación no Rexistro Xeral. Artigo 8.–Resolución do procedemento.1.–A Alcaldía, a proposta do instrutor do procedemento e previo o informe de fiscalización da Intervención municipal, resolverá sobre a concesión das subvencións.2.–O importe da subvención outorgada non poderá superar o límite máximo establecido na convocatoria e, en ningún caso, poderá ser de tal contía que, en concorrencia con subvencións ou axudas doutros organismos públicos ou privados, supere o custo total da actividade a desenvolver pola entidade beneficiaria.3.–A resolución de concesión notificarase aos interesados, de acordo co previsto na normativa reguladora do procedemento administrativo común. A falla de notificación expresa entenderase que ten carácter desestimatorio da solicitude.4.–A resolución de concesión porá fin á vía administrativa, podendo interpor ante o órgano competente, recurso potestativo de reposición, ou recurso contencioso-administrativo. Artigo 9.–Xustificación.1.–O importe da subvención anual deberá xustificarse antes do 30 de novembro do ano en curso.2.–A xustificación da subvención realizarase coa presentación da seguinte documentación: A. Declaración responsable acredite o cumprimento da finalidade da subvención mediante a realización da actividade para a que foi concedida, indicando cada unha delas e o seu custo. B. Declaración responsable de que o beneficiario está ao corrente nas súas obrigas tributarias e coa Seguridade Social. C. Declaración responsable detallando as axudas, subvencións ou ingresos obtidos para o financiamento da actividade e acreditación de que a súa suma non superou o importe total dos gastos. D. Documentos xustificativos dos gastos realizados: – Facturas que cumpran os requisitos esixidos pola normativa de facturación. – Xustificantes de gasto, expedidos en documentos válidos en dereito, que acrediten a realización da actividade obxecto da subvención. Naqueles supostos en que a natureza da actividade subvencionada o faga aconsellable, poderase admitir, de xeito excepcional, como xustificante calquera outro documento válido en dereito que acredite a realización da actividade obxecto da subvención. E. Documentos que acrediten o pagamento efectivo dos gastos xustificados por algún dos seguintes medios: – Transferencia bancaria: copia do extracto no que conste o número, entidade bancaria e data. – Talón bancario: copia onde conste número de serie, entidade bancaria e data. – Pago en metálico, con carácter excepcional e para pagos de ata 2.500 euros: “recibín” do perceptor no que conste o seu nome, NIF, domicilio, conformidade do provedor e sinatura. F. Certificación acreditativa de ter superado unha acción formativa na “Aula Mentor”. Os documentos deberán ser orixinais ou tratarse de copias compulsadas.3.–Non se admitirán xustificantes que non teñan relación directa con gastos derivados de actividades que se subvencionan nin cos criterios polos cales se avaliaron os seus importes nin que as súa datas non se correspondan co previsto nestas bases.4.–De non xustificarse a subvención antes do 30 de novembro, entenderase que o beneficiario desiste da súa petición e iniciarase o expediente de anulación do compromiso de gasto ou para o reintegro das cantidades percibidas e non xustificadas. Se unha vez requirido o reintegro das cantidades indebidamente percibidas este non se produce dentro dos prazos establecidos, procederase pola vía executiva cos xuros de constrinximento que correspondan. Para todo o non previsto nestas bases estarase ao disposto na Lei 38/2003, do 17 de novembro, xeral de subvencións, Lei e demais disposicións de réxime local.10.–Pagamento das bolsas.1.–A aprobación da xustificación presentada polos beneficiarios e a ordenación do pago das bolsas corresponderalle ao Alcalde- Presidente, previa fiscalización da Intervención.2.–O pagamento efectuarase, con carácter xeral, logo de aprobarse a súa xustificación e efectuarase mediante ingreso na conta designada polo beneficiario.3.–Cando o beneficiario sexa debedor da Entidade Local, poderase efectuar a compensación do importe da subvención coas débedas do beneficiario.11.–Reintegros. Procederá o reintegro do total ou parte das cantidades percibidas dende o momento do pago da subvención, nos casos previstos nos artigos 36 e 37 da Lei 38/2003, xeral de subvencións. DISPOSICIÓN ADICIONAL O órgano municipal competente para o outorgamento das axudas reguladas nesta ordenanza poderá adaptar, modificar ou ampliar os modelos normalizados de solicitude das axudas e ditar cantas instrucións sexan precisas para a correcta aplicación desta ordenanza. Os acordos que se diten en aplicación dos apartados anteriores serán publicados segundo estableza a normativa aplicable para o seu coñecemento xeral. DISPOSICIÓN FINAL A presente ordenanza entrará en vigor transcorridos quince días hábiles desde a publicación da súa aprobación definitiva no Boletín Oficial da Provincia, permanecendo en vigor ata a súa modificación ou derrogación expresa.” Porto do Son, 10 de novembro de 2021. O alcalde-presidente Asdo.: José Luis Oujo Pouso